FÆLLES AKTION af 29. juni 1998 vedtaget af Rådet på grundlag af artikel K.3 i traktaten om Den Europæiske Union om en mekanisme for kollektiv evaluering af ansøgerlandenes iværksættelse, anvendelse og faktiske gennemførelse af gældende ret i Den Europæiske Union på området retlige og indre anliggender (98/429/RIA)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel K.3, stk. 2, litra b),

under henvisning til konklusionerne fra Det Europæiske Råd i København i 1993 og i Luxembourg i 1997,

under henvisning til konklusionerne fra Rådets samling i Bruxelles den 19. marts 1998, og

ud fra følgende betragtninger:

Det er ønskeligt at indføre en mekanisme, som sætter medlemsstaternes og Kommissionens eksperter i stand til i Rådets regi kollektivt at evaluere ansøgerlandenes iværksættelse, anvendelse og faktiske gennemførelse af gældende ret i Den Europæiske Union på området retlige og indre anliggender;

Kommissionen bør tage hensyn til disse evalueringer ved tilpasningen af de prioriteter og mål, der er fastlagt i tiltrædelsespartnerskaberne, og inden for Den Europæiske Unions etablerede strukturer under fremtidige drøftelser om udvidelsen -

VEDTAGET FØLGENDE FÆLLES AKTION:

Artikel 1

Mål

1. Uden at det berører Fællesskabets kompetence eller de etablerede strukturer for fastlæggelse af medlemsstaternes holdning under tiltrædelsesforhandlingerne, indføres der en mekanisme for kollektiv evaluering af, om de stater, der ansøger om tiltrædelse af Den Europæiske Union (»ansøgerlandene«), har iværksat, anvender og faktisk har gennemført gældende ret i Den Europæiske Union på området retlige og indre anliggender, i overensstemmelse med nedenfor anførte bestemmelser.

2. Den enkelte medlemsstat sikrer, at dens nationale myndigheder samarbejder fuldt ud ved gennemførelsen af den mekanisme for kollektiv evaluering, der indføres ved den fælles aktion (»evalueringsmekanismen«).

Artikel 2

Ekspertgruppe

1. Der nedsættes i overensstemmelse med Rådets forretningsorden med reference til Komitéen af Medlemsstaternes Faste Repræsentanter (Coreper) en gruppe af eksperter, der har til opgave at forberede og ajourføre kollektive evalueringer af situationen i ansøgerlandene for så vidt angår iværksættelsen, anvendelsen og den faktiske gennemførelse af gældende ret i Den Europæiske Union på området retlige og indre anliggender.

2. En eller flere medlemsstater kan i nært samarbejde med Kommissionen yde særlig bistand ved udarbejdelsen og ajourføringen af omfattende beretninger om et givet ansøgerland, som skal danne grundlag for de i stk. 1 omhandlede evalueringer, under hensyn til de oplysninger, der stilles til rådighed i henhold til artikel 3.

3. Gruppen af eksperter skal undgå overlapning af arbejde, som allerede er udført, samt andre aktiviteter, som Den Europæiske Union udfører på dette område.

Artikel 3

Indsamling af oplysninger

1. Alt relevant materiale vedrørende ansøgerlandenes iværksættelse, anvendelse og faktiske gennemførelse af gældende ret i Den Europæiske Union på området retlige og indre anliggender stilles til rådighed for ekspertgruppen af medlemsstaterne og Kommissionen, for at gruppen kan udarbejde og ajourføre kollektive evalueringer af situationen i det enkelte ansøgerland og foretage en vurdering af mulige problemområder.

2. De i stk. 1 omhandlede evalueringer skal i første omfang navnlig støtte sig på:

- oplysninger, som medlemsstaterne stiller til rådighed individuelt og kollektivt på grundlag af deres direkte erfaring fra arbejdet med ansøgerlandene, herunder oplysninger der er tilgængelige inden for Schengen

- eventuelt rapporter fra medlemsstaternes ambassader og Kommissionens delegationer i ansøgerlandene, om nødvendigt på grundlag af et spørgeskema, som ekspertgruppen skal udarbejde

- oplysninger, som Kommissionen har adgang til i kraft af sin rolle i den samlede tiltrædelsesproces, herunder rapporter fra missioner, der er foretaget som led i Phare-programmet

- rapporter fra Europarådet om gennemførelsen af Europarådets konventioner og anbefalinger, eller som stammer fra andre kilder, der anses for at være relevante for så vidt angår indholdet af den gældende ret.

3. Hvis der er behov for supplerende oplysninger, skal der nedsættes ad hoc-hold bestående af repræsentanter og eksperter fra medlemsstaterne og Kommissionen med henblik på at foretage supplerende missioner vedrørende bestemte aspekter, uden at det må overbebyrde ansøgerlandene. Rådet træffer med kvalificeret flertal afgørelse om, hvorvidt der skal oprettes sådanne missioner og om sammensætningen af samt tidsplanen og mandatet for disse efter udtalelse fra ekspertgrupperne og i nært samarbejde med Kommissionen.

Artikel 4

Fremskridt og resultater i forbindelse med evalueringsmekanismen

1. Ekspertgruppen skal gennem Coreper og i nært samarbejde med det udvalg, der er nedsat ved artikel K.4 i traktaten om Den Europæiske Union og med andre relevante rådsorganer, der er involveret i udvidelsesprocessen, aflægge beretning til Rådet om fremskridtene og resultaterne i forbindelse med evalueringerne. Gruppen holder også andre relevante rådsorganer orienteret om sit arbejde.

2. Kommissionen opfordres til at tage hensyn til de kollektive evalueringer i sine forslag vedrørende væsentlige tilpasninger af prioriteterne og målene i tiltrædelsespartnerskaberne, som skal forelægges for Rådet til beslutning i overensstemmelse med artikel 2 i Rådets forordning (EF) nr. 622/98 af 16. marts 1998 om bistand som led i førtiltrædelsesstrategien til de stater, der har ansøgt om tiltrædelse af Den Europæiske Union, og navnlig om etablering af tiltrædelsespartnerskaber (1). Der skal tages hensyn til dem i Den Europæiske Unions etablerede strukturer under fremtidige drøftelser om udvidelsen.

Artikel 5

Revision af evalueringsmekanismen

Senest et år efter denne fælles aktions ikrafttræden undersøger Rådet, hvordan evalueringsmekanismen virker, samt dens anvendelsesområde og foretager i givet fald tilpasninger af den.

Artikel 6

Ikrafttræden

Denne fælles aktion træder i kraft på dagen for offentliggørelsen i Tidende.

Artikel 7

Offentliggørelse

Denne fælles aktion offentliggøres i Tidende.

Udfærdiget i Luxembourg, den 29. juni 1998.

På Rådets vegne

R. COOK

Formand

(1) EFT L 85 af 20. 3. 1998, s. 1.